DMC World DJ Championships

[μικρογραφία|Ο DJ Fly εμφανίζεται στους τελικούς του διαγωνισμού DMC World DJ Championships το [2008.]]
Τα **DMC World DJ Championships** είναι ετήσιος διεθνής διαγωνισμός DJ που ξεκίνησε το 1985 και διοργανώνεται από τον οργανισμό **Disco Mix Club (DMC)**. Αποτελεί κεντρικό θεσμό στο πεδίο του πικαπισμού (*turntablism*), δηλαδή της δεξιοτεχνικής χρήσης δύο πικάπ και μίκτη ως μουσικού οργάνου.

Ο οργανισμός DMC ιδρύθηκε στο Λονδίνο το 1983 από τον Tony Prince ως επαγγελματικό δίκτυο και εκδοτική πλατφόρμα για DJs.

## Ιστορία

### Πρώιμη περίοδος (1985 - 1992)

Ο διαγωνισμός ξεκίνησε το 1985 στο Hippodrome του Λονδίνου, στο πλαίσιο διεθνούς συνάντησης DJs που διοργάνωσε το DMC.

Το 1986 ο DJ Cheese κατέκτησε τον τίτλο με σετ βασισμένο στο σκρατς (*scratching*), συμβάλλοντας στην καθιέρωση της τεχνικής ως βασικού στοιχείου αξιολόγησης. Η εξέλιξη αυτή θεωρείται κομβική για τη διαμόρφωση του πικαπισμού (*turntablism*) ως αυτόνομης καλλιτεχνικής πρακτικής.

Το 1989 καθιερώθηκε ως έπαθλο ζεύγος επιχρυσωμένων πικάπ Technics SL-1200, τα οποία απέκτησαν συμβολικό χαρακτήρα για τη διοργάνωση.

Το 1992 επετράπη για πρώτη φορά η συμμετοχή ομάδων, γεγονός που οδήγησε στη θεσμοθέτηση της κατηγορίας Team Championship.

### Διεθνοποίηση και εδραίωση

Κατά τις δεκαετίες του 1990 και 2000 ο διαγωνισμός εδραιώθηκε ως παγκόσμιο σημείο αναφοράς για τους DJ. Νικητές όπως οι DJ Noize (1996), A-Trak (1997), DJ Craze (1998 - 2000), DJ Kentaro (2002) και DJ Netik (2006) συνέβαλαν στη διεθνή αναγνώριση της διοργάνωσης.

Η περίοδος αυτή σηματοδότησε τη μετάβαση από τον διαγωνισμό μίξης σε πεδίο υψηλής τεχνικής και σκηνικής επιτέλεσης, ενισχύοντας τον ρόλο του DJ ως επιτελεστικού καλλιτέχνη και όχι απλώς ως επιλογέα μουσικών κομματιών.

### Ψηφιακή εποχή (2010 - παρόν)

Κατά τη δεκαετία του 2010 ο διαγωνισμός επέτρεψε τη χρήση ψηφιακών συστημάτων '''DVS''', αντανακλώντας τις τεχνολογικές εξελίξεις στη σύγχρονη πρακτική του DJ.

Το 2020, λόγω της πανδημίας COVID-19, οι παγκόσμιοι τελικοί πραγματοποιήθηκαν διαδικτυακά.

## Κατηγορίες
Στη σύγχρονη μορφή της διοργάνωσης έχουν επικρατήσει οι ακόλουθες βασικές κατηγορίες:

* **Classic**: H κεντρική και πιο ιστορική κατηγορία, στην οποία οι διαγωνιζόμενοι παρουσιάζουν ρουτίνα των 6 λεπτών που συνδυάζει μίξη, σκρατς και τεχνικές πικαπισμού.

* **Supremacy**: Αναμετρήσεις ένας-με-έναν με σύντομες ρουτίνες υψηλής έντασης, όπου η έμφαση δίνεται στη στρατηγική και τη σκηνική αντιπαράθεση.

* **Scratch**: Κατηγορία αφιερωμένη αποκλειστικά στην τεχνική του σκρατς, χωρίς τεχνικές μίξης ή beat juggling.

* **Open**: Διαγωνισμός ανοιχτού ύφους, στον οποίο αξιολογείται η ικανότητα του DJ να συνδυάζει διαφορετικά μουσικά είδη, εποχές και ρυθμούς.

Ιστορικά, η διοργάνωση περιλάμβανε και κατηγορίες όπως το **Team Championship**, **Beat Jugling**, **Portablist**, **All Vinyl** και **Foundation** οι οποίες διαμόρφωσαν τη δομή των σύγχρονων μορφών του διαγωνισμού.

## Σημασία στην κουλτούρα του hip hop

Η ακαδημαϊκή βιβλιογραφία αναγνωρίζει τα DMC Championships ως καθοριστικό θεσμό για την ανάδειξη του πικαπισμού ως αυτόνομης καλλιτεχνικής πρακτικής.

Οι διαγωνισμοί DJ battles λειτούργησαν ως μηχανισμός τυποποίησης τεχνικών, διαμόρφωσης αισθητικών κριτηρίων και ενίσχυσης της ανταγωνιστικής διάστασης της κουλτούρας του hip hop.

## Εθνικός διαγωνισμός DMC στην Ελλάδα
Η ελληνική εκπροσώπηση του θεσμού ξεκίνησε το 1991, όταν τη διοργάνωση ανέλαβε ο **Παντελής Παντόγλου**, εντάσσοντας την Ελλάδα στο διεθνές δίκτυο των εθνικών προκριματικών του DMC.[μικρογραφία|279x279px|Ο [Sparky T και **Smartie Al** ως **Supreme Team**, η ομάδα DJ που εκπροσώπησε την Ελλάδα στον παγκόσμιο διαγωνισμό του DMC 1993-94.]]Πρώτος Έλληνας πρωταθλητής που εκπροσώπησε τη χώρα στον παγκόσμιο τελικό αναφέρεται ο Sparky T, ο οποίος το 1996 κατέλαβε την 4η θέση, την υψηλότερη ελληνική διάκριση μέχρι σήμερα.

Μετά τον θάνατο του Παντόγλου το 2003, η διοργάνωση ανεστάλη προσωρινά. Η αναβίωσή της πραγματοποιήθηκε το 2005, με πρωτοβουλία του Sparky T σε συνεργασία με το **Family The Label**, στο πλαίσιο της οποίας διοργανώθηκαν οι εθνικοί διαγωνισμοί για τα επόμενα τρία χρόνια. Κατά τα επόμενα έτη, με τη συμβολή της **Noiz Art & Music Productions**, η διοργάνωση συνεχίστηκε έως το 2019. Η τελευταία ελληνική διοργάνωση του DMC πραγματοποιήθηκε στο πλαίσιο του φεστιβάλ hip hop **Off The Hook**.

Κατά τις διαδικτυακές διοργανώσεις της δεκαετίας του 2020, Έλληνες DJs σημείωσαν διακρίσεις, μεταξύ των οποίων ο **Kitsos** (3η θέση, 2022) και ο **DJ Marvel** (1η θέση, 2024) στην κατηγορία DMC Online Scratch.

## Δείτε επίσης

* Σκρατς
* Πικαπισμός
* DJ
* Χιπ Χοπ
* Technics SL-1200
* Digital Vinyl System

## Παραπομπές

## Βιβλιογραφία

* Katz, Mark (2012). *Groove Music: The Art and Culture of the Hip-Hop DJ*. Oxford University Press.
* Katz, Mark (2006). "Men, Women, and Turntables: Gender and the DJ Battle". *The Musical Quarterly* 89(4).
* Brewster, Bill & Broughton, Frank (2000). *Last Night a DJ Saved My Life*. Grove Press.

## Εξωτερικοί σύνδεσμοι

* Επίσημη ιστοσελίδα DMC World DJ Championships
* Επίσημο κανάλι DMC World DJ Championships στο YouTube

Κατηγορία:Hip hop
Κατηγορία:Ελληνικό hip hop
Κατηγορία:Μουσικοί διαγωνισμοί
Κατηγορία:DJ